Oficialusis leidinys L 252 , 04/10/2003 p. 0011 - 0016



Komisijos reglamentas (EB) Nr. 1757/2003 2003 m. spalio 3 d. nustatantis cukinijų prekybos standartą ir iš dalies pakeičiantis Reglamentą (EEB) Nr. 1292/81 EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 1996 m. spalio 28 d. Tarybos reglamentą (EB) Nr. 2200/96 dėl bendro vaisių ir daržovių rinkos organizavimo [1] su paskutiniais pakeitimais, padarytais Komisijos reglamentu (EB) Nr. 47/2003 [2], ypač į jo 2 straipsnio 2 dalį, kadangi: (1) Cukinijos yra nurodytos kartu su kitais Reglamento (EB) Nr. 2200/96 I priede išvardytais produktais, kuriems turi būti patvirtinami standartai. Komisijos reglamentas (EEB) Nr. 1292/81, nustatantis porų, baklažanų ir cukinijų kokybės standartus [3], su paskutiniais pakeitimais, padarytais Reglamentu (EB) Nr. 46/2003 [4], buvo iš dalies pakeistas ir daugiau nebegali užtikrinti teisinio aiškumo. (2) Dėl aiškumo su cukinijomis susijusios taisyklės turi būti atskiriamos nuo taisyklių, taikomų kitiems Reglamente (EB) Nr. 1292/81 numatytiems produktams, ir šis reglamentas turi būti atitinkamai iš dalies pakeičiamas. Tuo tikslu siekiant išsaugoti skaidrumą pasaulinėje rinkoje, turėtų būti atsižvelgta į JT/EEK standartą FFV-41 dėl prekybos cukinijomis ir cukinijų kokybės standartų, kurį taikyti rekomenduoja Jungtinių Tautų Europos ekonominės komisijos (JT/EEK) Darbo grupė dėl greitai gendančių produktų standartizavimo ir kokybės gerinimo. (3) Šių naujų standartų taikymas turėtų pašalinti blogos kokybės produktus iš rinkos, užtikrinti produktų atitikimą vartotojų reikalavimams ir sudaryti sąlygas vykdyti prekybą sąžiningos konkurencijos pagrindu, kartu padidinant pelningumą. (4) Šie standartai taikomi visuose pardavimo etapuose. Produktų gabenimas ilgą atstumą, sandėliavimas tam tikrą laikotarpį arba įvairūs su produktais susiję procesai gali sukelti produktų gedimą dėl jų biologinio vystymosi ir polinkio greitai gesti. Į minėtą gedimą turi būti atsižvelgiama, taikant standartus pardavimo etapuose po išsiuntimo. (5) Kadangi "aukščiausios" klasės produktai turi būti ypač rūpestingai rūšiuojami ir pakuojami, gali būti atsižvelgiama tik į šios klasės produktų šviežumo ir išsipūtimo stoką. (6) Šiame reglamente numatytos priemonės atitinka Šviežių vaisių ir daržovių vadybos komiteto nuomonę, PRIĖMĖ ŠĮ REGLAMENTĄ: 1 straipsnis KN 0709 90 70 pozicijoje klasifikuojamų cukinijų prekybos standartai nustatomi priede. Standartas taikomas visuose pardavimo etapuose, remiantis Reglamente (EB) Nr. 2200/96 nustatytomis sąlygomis. Tačiau etapuose po išsiuntimo produktai, lyginant su standartų nuostatomis, gali būti ne tokie švieži ir išsipūtę; išskyrus "Aukščiausios" klasės produktus, jie gali turėti papildomų nedidelių gedimo požymių dėl jų vystymosi bei polinkio greitai gesti. 2 straipsnis Reglamentas (EB) Nr. 1292/81 iš dalies keičiamas taip: 1. Pavadinimas pakeičiamas taip: "1981 m. gegužės 12 d. Komisijos reglamentas (EEB) Nr. 1292/81, nustatantis prekybos baklažanais standartus". 2. 1 straipsnio pirmoji pastraipa pakeičiama taip: "KN 0709 30 00 pozicijoje klasifikuojamų baklažanų prekybos standartai nustatomi priede." 3. II priedo pavadinimas pakeičiamas taip: "PRIEDAS STANDARTAI BAKLAŽANAMS" . 4. III priedas panaikinamas. 3 straipsnis Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje. Jis taikomas nuo 2003 m. gruodžio 1. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 2003 m. spalio 3 d. Komisijos vardu Franz Fischler Komisijos narys [1] OL L 297, 1996 11 21, p. 1. [2] OL L 7, 2003 1 11, p. 64. [3] OL L 129, 1981 5 15, p. 38. [4] OL L 7, 2003 1 11, p. 61. -------------------------------------------------- PRIEDAS STANDARTAS CUKINIJOMS I. PRODUKCIJOS APIBRĖŽIMAS Šis standartas taikomas anksti nuskintoms cukinijoms, kurių ląsteliena švelni, o sėklos dar nesukietėjusios, išaugintoms iš Cucurbita pepo L. veislės rūšių; jos tiekiamos vartotojams šviežios. Šis standartas netaikomas pramoniniam perdirbimui skirtoms cukinijoms. Šis standartas taip pat taikomas cukinijoms, kurios pristatomos žydėjimo būsenoje. II. NUOSTATOS DĖL KOKYBĖS Šio standarto tikslas – apibrėžti jau paruoštų ir supakuotų cukinijų kokybės reikalavimus. A. Minimalūs reikalavimai Atsižvelgiant į specialias kiekvienos klasės nuostatas ir leistinus nuokrypius nuo normos, visų klasių cukinijos ir cukinijos žydėjimo būsenoje turi būti: - nepažeistos, su koteliu, kuris gali būti šiek tiek pažeistas, - sveikos; produktai, kurie dėl puvimo arba gedimo yra netinkami vartoti, pašalinami, - švarios, be jokių matomų kitos kilmės medžiagų, - šviežiai atrodančios, - faktiškai neturinčios kenkėjų, - faktiškai nesužalotos kenkėjų, - neturinčio nenormalios išorinės drėgmės, - neturinčios jokio pašalinio kvapo ir (arba) skonio. Be to, vaisiai turi būti: - kieti, - be skylučių, - be įskilimų, - pakankamai subrendę, be sumedėjusių sėklų. Cukinijos subrendimas ir būklė turi būti tokia, kad jos galėtų: - ištverti transportavimą ir paruošimą ir - būtų pristatytos į paskirties vietą patenkinamos būklės. B. Klasifikavimas Cukinijos klasifikuojamos pagal tris klases, kurios apibūdinamos taip: i) "Aukščiausioji" klasė Šios klasės cukinijos turi būti aukščiausios kokybės. Jos turi atitikti veislės ir (arba) komercinės klasės savybes. Cukinijos turi būti: - gerai išsivysčiusios, - geros formos, - tvarkingai nukirptu koteliu, kuris negali būti ilgesnis kaip 3 cm. Cukinijos turi būti be trūkumų, išskyrus labai nedidelius, nereikšmingus trūkumus, jei jie nekenkia bendrai produkto išvaizdai, kokybei, patvarumui ir negadina bendro produkto vaizdo pakuotėje. ii) I klasė Šios klasės cukinijos turi būti geros kokybės. Jos turi atitikti veislės ir (arba) komercinės klasės savybes. Tačiau galimi tokie maži trūkumai, jei jie nekenkia bendrai produkto išvaizdai, kokybei, patvarumui ir negadina bendro produkto vaizdo pakuotėje: - smulkūs formos trūkumai, - nežymūs spalvos trūkumai, - labai nežymūs odelės trūkumai, - labai nedideli trūkumai, atsiradę dėl ligų, jei šios ligos toliau nesivysto ir neturi jokio poveikio minkštimui. Cukinijos turi būti su ne ilgesniu kaip 3 cm koteliu. iii) II klasė Šiai klasei priskiriamos cukinijos, kurios neatitinka aukščiausios arba pirmosios klasės reikalavimų, bet atitinka pirmiau nurodytus būtiniausius reikalavimus. Cukinijos gali turėti tokius trūkumus, jei jie nekenkia produktų kokybei, patvarumui ir negadina bendro vaizdo: - formos trūkumai, - spalvos trūkumai, - nedideli saulės nudeginimai, - nežymūs odelės trūkumai, - nedideli trūkumai, atsiradę dėl ligų, jei šios ligos toliau nesivysto ir neturi jokio poveikio minkštimui. III. NUOSTATOS DĖL RŪŠIAVIMO PAGAL DYDĮ Cukinijų dydis nustatomas: - išmatavus jų ilgį arba - pasvėrus. a) Nustatant pirmuoju būdu, vaisius matuojamas nuo kotelio pradžios iki vaisiaus galo. Mažiausias ilgis yra 7 cm, o didžiausias – 35 cm. "Aukščiausios" ir I klasės cukinijų dydis nustatomas, remiantis tokia matavimo skale: - nuo 7 cm iki 14 cm imtinai, - nuo 14 cm išimtinai iki 21 cm imtinai, - nuo 21 cm išimtinai iki 30 cm. b) Nustatant antruoju būdu, mažiausias svoris yra 50 g, o didžiausias – 450 g. "Aukščiausios" ir I klasės cukinijų dydis nustatomas, remiantis tokia matavimo skale: - nuo 50 g iki 100 g imtinai, - nuo 100 g išimtinai iki 225 g imtinai, - nuo 225 g išimtinai iki 450 g. Dydžio reikalavimai netaikomi nei nykštukinėms cukinijoms [1], nei cukinijoms, kurios pristatomos žydėjimo būsenoje. IV. NUOSTATOS DĖL LEISTINŲ NUOKRYPIŲ Toliau pateikiami kiekvienai pakuotei leidžiami leistini kokybės ir dydžio nuokrypiai nuo nurodytos klasės reikalavimų. A. Leistini kokybės nukrypimai i) "Aukščiausia" klasė 5 % cukinijų vienetų arba svorio, netenkinančių šios klasės reikalavimų, bet atitinkančių pirmosios klasės reikalavimus, arba išskirtiniais atvejais – tai klasei leistinus nuokrypius. ii) I klasė 10 % cukinijų vienetų arba svorio, netenkinančių šios klasės reikalavimų, bet atitinkančių pirmosios klasės reikalavimus, arba išskirtiniais atvejais – tai klasei leistinus nuokrypius. iii) II klasė 10 % cukinijų vienetų arba svorio, netenkinančių nei šios klasės reikalavimų, nei minimalių reikalavimų, išskyrus produktus, paveiktus puvimo arba kitokio gedimo proceso, dėl kurio jie nebetinka vartoti. B. Leistini dydžio nuokrypiai Visoms klasėms: 10 % cukinijų vienetų arba svorio, netenkinančių svorio arba dydžio reikalavimų, bet esančių šiek tiek mažesnių arba didesnių už ant pakuotės nurodytą svorį arba dydį. Tačiau šis nukrypimas taikomas tik tiems produktams, kurių svoris arba dydis nukrypęs nuo nustatytų ribų ne daugiau kaip 10 %. V. NUOSTATOS DĖL PATEIKIMO A. Vienodumas Kiekvienos pakuotės turinys turi būti vienodas, ir pakuotėje turi būti tiktai tos pačios kilmės, veislės arba komercinės klasės, kokybės ir dydžio (jei jis matuojamas) cukinijų. Matoma pakuotės dalis turi atitikti visą pakuotės turinį. Nepaisant pirmiau šiame punkte išdėstytų nuostatų, šiame reglamente minimi produktai gali būti sumaišyti su kitais šviežiais vaisiais ir daržovėmis tris ar mažiau kilogramų sveriančiuose paketuose, skirtuose pardavimui, remiantis Komisijos reglamente (EB) Nr. 48/2003 [2] numatytomis sąlygomis. Miniatiūrinės cukinijos ir cukinijos pateikiamos su žiedais turi būti maždaug vienodo dydžio. Miniatiūrinės cukinijos gali būti pateikiamos kartu su kitais skirtingo rūšies ir kilmės miniatiūriniais produktais. B. Įpakavimas Cukinijos turi būti supakuotos taip, kad būti tinkamai apsaugotos. Pakuotės viduje naudojamos medžiagos turi būti naujos, švarios, ir dėl jų kokybės neturi nukentėti nei produkto išorė, nei vidus. Leidžiama naudoti medžiagas, visų pirma popierių ir lipdukus, su prekybinėmis nuorodomis, jei šios medžiagos pagamintos naudojant netoksišką rašalą arba klijus. Paketuose turi nebūti jokios pašalinės medžiagos. VI. ŽENKLINIMO NUOSTATOS Ant kiekvienos pakuotės vienoje pusėje įskaitomomis, neištrinamomis ir iš išorės matomomis raidėmis turi būti nurodyti šie duomenys: A. Tapatumas Pakuotojas ir (arba) siuntėjas: pavadinimas ir adresas arba oficialiai suteiktas arba patvirtintas kodas. Tačiau jeigu naudojamas kodo ženklas, nuoroda "pakuotojas ir (arba) siuntėjas" (arba atitinkami sutrumpinimai) turi būti pateikta kartu su kodo ženklu. B. Produkcijos tipas Jei pakuotės turinys nematomas iš išorės: - "Cukinijos", - tam tikrais atvejais "cukinijos žydėjimo būsenoje" arba lygiavertis pavadinimas. C. Produkcijos kilmė - Kilmės šalis ir pasirinktinai rajonas, kuriame produktai išauginti, arba valstybės, regiono ar vietovės pavadinimas. D. Komercinės specifikacijos - Klasės. - Dydis (pagal klasę), pateikiant: - mažiausius ir didžiausius ilgio išmatavimus, jei dydis nustatomas matuojant ilgį, - mažiausią ir didžiausią svorį, jei dydis nustatomas sveriant. - Tam tikrais atvejais "miniatiūrinės cukinijos", "mažosios cukinijos" arba kitas atitinkamas terminas, vartojamas nykštukinėms cukinijų veislėms nusakyti. Jei vienoje pakuotėje yra keletas nykštukinių veislių rūšių, turi būti nurodomas kiekvienas produktas ir atitinkama jo kilmė. E. Oficiali kontrolės žyma (neprivaloma) [1] Nykštukinė cukinija – tai cukinijos veislė arba atmaina, gauta taikant augalų selekcijos ir (arba) specialaus auginimo metodus. Visi kiti standarto reikalavimai turi būti įvykdyti. [2] OL L 7, 2003 1 11, p. 65. --------------------------------------------------